दिल्ली की वर्तमान विधानसभा में ही बीजेपी के सरकार बना लेना कैसे संभव होगा, इसपर अभी संशय है लेकिन दिल्ली की जनता से जब बीजेपी पर विधायकों की खरीद-फरोख्त के आरोप पर सवाल पूछा गया तो आधे से कम ने इसे 'सही' माना। दिल्ली की जनता में एक-तिहाई से कम ने बीजेपी पर आरोपों को 'सही नहीं' माना, जबकि शेष ने 'कुछ नहीं कह सकते' चुना।
इस पोल को मार्केट रिसर्च एजेंसी सी वोटर ने संचालित किया और इसमें 1,038 लोगों से राय ली गई।
सर्वे यह भी बताता है कि आखिर क्यों लोकसभा चुनाव में हर सीट पर 1 लाख से ज्यादा वोटों से जीत के बाद भी बीजेपी विधानसभा चुनाव नहीं चाहती है। मीडिया की आम धारणा कहती है कि आम आदमी पार्टी ने चुनाव के लिए पूरी ताकत झोंक दी है और बीजेपी को अपनी जीत पर भरोसा नहीं। दिल्ली की जनता भी इसी धारणा के साथ चलती दिखाई दे रही है। पोल में भाग लेने वाले 43 % लोगों ने माना कि दोबारा चुनाव होने पर 'आप' को बहुमत मिलेगा, जबकि इससे कम 37% ने बहुमत बीजेपी के पक्ष में बताया।
त्रिशंकु विधानसभा की स्थिति में दिल्ली के वोटरों से जब 'आप-कांग्रेस' गठबंधन या 'आप-बीजेपी' गठबंधन पर पसंद पूछी गई तो 39% ने 'आप-कांग्रेस' के पक्ष में राय दी, जबकि इससे कम 32 पर्सेंट ‘आप-बीजेपी’ गठबंधन को अपनी पसंद बताया।
'आप' के संयोजक अरविंद केजरीवाल 34.4% वोटों के साथ अभी भी मुख्यमंत्री की कुर्सी के लिए दिल्ली की पहली पसंद बने हुए हैं। दिल्ली की 17.1 पर्सेंट जनता ने विधानसभा चुनाव में बीजेपी की ओर से सीएम उम्मीदवार और अब केंद्र में मंत्री हर्ष वर्धन के पक्ष में राय दी। सर्वे में 10 पर्सेंट लोगों ने माना कि इन दोनों के अलावा दिल्ली में सीएम पद के लिए कोई काबिल उम्मीदवार नहीं है।
बीजेपी में किसे मुख्यमंत्री बनाए जाए? इस सवाल पर हर्ष वर्धन को 34.8 लोगों ने अपनी पसंद बताया। बीजेपी में पसंद के मामले में नंबर-1 पर खड़े हर्ष वर्धन ही पार्टी का एकमात्र चेहरा हैं, जो लोगों की पसंद बने हुए हैं। किरण बेदी के बीजेपी जॉइन कर मुख्यमंत्री बनने के पक्ष में 65 पर्सेंट वोटर्स ने राय दी।
अरविंद केजरीवाल को समर्थन पर 70 पर्सेंट ने माना कि दिल्ली में उनकी चमक फीकी हुई है। सर्वे में अहम जवाब दिल्ली की समस्याओं से जुड़े सवाल में भी है- महंगाई (26%), बिजली (16%), पानी (14%) और भ्रष्टाचार (12%)।
hin_Deva hin_Deva hin_Deva hin_Deva hin_Deva hin_Deva hin_Deva